משטים לעזה במלחמת חרבות ברזל

במהלך מלחמת חרבות ברזל בוצעו מספר ניסיונות למשט לחופי רצועת עזה.

המשט לעזה (יוני 2025)
המשט לעזה (מכונה גם: משט החירות, באנגלית: Freedom Flotilla; נקרא גם משט מַדלִין) היה משט בהובלת הספינה 'מַדלִין' שעשה את דרכו מסיציליה לרצועת עזה. לדברי המארגנים, מטרתם הייתה "לשבור את המצור הישראלי על מנת להקל על המשבר ההומניטרי ברצועת עזה". צה"ל אסר על הספינה לעגון בעזה ועצר את המשט עם התקרבות הספינה לישראל.

 המשט 
המשט יצא מקטניה שבסיציליה ב-1 ביוני 2025, בהובלת הספינה מדלין, שנשאה מצרכי מזון והיגיינה כמו קמח, אורז, טיטולים, מוצרי היגיינה נשית, ערכות התפלת מים, ציוד רפואי, קביים ועוד. הספינה אמורה הייתה להגיע לרצועת עזה ב-7 ביוני. על סיפונה נמצאו פעילת האקלים גרטה טונברי, וחברת הפרלמנט האירופי הצרפתייה ממוצא פלסטיני רימא חסן. ב-8 ביוני חשף ארגון "עד כאן" כי אחד מיזמי המשט היה זאהר ביראווי, המשמש כיו"ר מועצת הנאמנים של "מרכז השיבה הפלסטיני PRC" היושב בלונדון, ארגון שהוגדר על ידי שירות הביטחון הכללי כחלק מתנועת חמאס.

המשט יצא לדרך כחודש לאחר שהספינה שהייתה אמורה להוביל את המשט – הקונסיונס – נראתה על ידי רחפנים במים בין-לאומיים סמוך למלטה. ב-4 ביוני טענו משתתפי המשט כי כטב"ם חג מעליהם כ-80 ק"מ מיוון.

 עצירת המשט 
צה"ל מסר ל"ג'רוזלם פוסט" כי המשט לא יורשה לעגון בעזה. עם התקרבות הספינה לישראל, היא נעצרה על ידי לוחמי שייטת 13 של חיל הים הישראלי. שר הביטחון ישראל כ"ץ הורה להקרין לנוסעי הספינה את סרט הזוועות לפני שישולחו לארצותיהם, אולם כשזה הוקרן להם הם סירבו לצפות בו. אמצעי הסיוע שהיו על הספינה הועברו לעזה באמצעות מנגנוני חלוקת הסיוע הקיימים.

 סוף דבר 
הספינה נגררה לנמל אשדוד, שם עברו הפעילים בדיקות רפואיות והוחתמו על מסמכי גירוש מרצון. אלו שסירבו לחתום על מסמכי הגירוש הובאו בפני רשות שיפוטית לצורך מתן צו גירוש. משם נשלחו לנמל התעופה בן-גוריון לצורך גירושם מישראל.

המשט לעזה (יולי 2025)

המשט לעזה (מכונה גם: משט החירות, באנגלית: Freedom Flotilla; נקרא גם משט חנדלה) הוא משט בהובלת הספינה "חנדלה" שעשה את דרכו מסירקוזה לרצועת עזה. הספינה יצאה לדרכה ב-13 ביולי 2025, כשעל סיפונה פעילים, חובשים, עורכי דין, עיתונאים וציוד הומניטרי. לדברי המארגנים, מטרת המשט היא "לשבור את המצור הישראלי ולהעביר סיוע הומניטרי לרצועת עזה". בין 15 ל-20 ביולי ביצעה עצירה בגליפולי. משיטי הספינה תכננו להיכנס למים הטריטוריאליים של רצועת עזה בשעות המוקדמות של 27 ביולי, לאחר שתחילה תוכננה הגעתה בין 27 ל-28 ביולי. בפועל התקדמות הספינה נעצרה על ידי ישראל טרם כניסתה לשטח המים של רצועת עזה, במתכונת דומה לעצירת המשט שקדם לה.

 המשט 
המשט יצא מגליפולי שבמחוז פוליה שבאיטליה בשעה 11:43 ב-20 ביולי 2025, בהובלת הספינה "חנדלה". ב-23 ביולי פורסם כי הספינה מפליגה מזרחה, מול החוף הדרומי של כרתים.

ב-26 ביולי, לאחר שהספינה עברה את הנקודה בה נעצרה הספינה "מדלן" במשט שנערך כחודש קודם לכן, צוות הספינה דיווח שכטב"ם הרון 1 מקיף את הספינה. מנגד, בצבא הגנה לישראל עדכנו כי "אוכפים את הסגר הימי הביטחוני על עזה ומוכנים למגוון תרחישים". בשעות הערב הוכרז מצב חירום על הספינה.

 משט סומוד הבין-לאומי 

המשט יצא לדרכו ב-30 באוגוסט 2025, וב-1 באוקטובר השתלט חיל הים הישראלי על כלי השיט.

 משט קואליציית החירות 
בתחילת אוקטובר 2025 יצא מסיציליה לכיוון עזה משט בן תשעה כלי שיט מטעם ארגון "קואליציית משט החירות"  שמארגניו כינו אותו "הגל השני של משט סומוד הבין-לאומי". לדברי מארגני המשט, היו על כלי השיט כ-150 פעילים. ב-8 באוקטובר 2025, לפנות בוקר, השתלט חיל הים על המשט, עצר את הפעילים והוביל אותם לנמל אשדוד.

 ראו גם 

 המשטים לעזה
 המשט לעזה (2010)
 המשט לעזה (2011)
 שיירת א-סמוד

 קישורים חיצוניים 


 הערות שוליים 

קטגוריה:הסגר על רצועת עזה
קטגוריה:מלחמת חרבות ברזל
קטגוריה:משטים לעזה